Diari Oficial de la Generalitat Valenciana


Sumari del DOGV 9618, del 15-06-2023 (2023/6595)

RESOLUCIÓ de 2 de juny de 2023, de la Secretaria Autonòmica de Cohesió Territorial i Polítiques contra el Despoblament, de la Presidència de la Generalitat, per la qual es publica el Protocol general d'actuació entre l'Administració de la Generalitat de Catalunya, mitjançant el Departament de la Presidencia; l'Administració de la Generalitat de la Comunitat Valenciana, mitjançant la Presidència, i la Mancomunitat de la Taula del Sénia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9618

Data del DOGV
:   15-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6595


Data del document
:   02-06-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 2 de juny de 2023, de la Secretaria Autonòmica de Cohesió Territorial i Polítiques contra el Despoblament, de la Presidència de la Generalitat, per la qual es publica el Protocol general d'actuació entre l'Administració de la Generalitat de Catalunya, mitjançant el Departament de la Presidencia; l'Administració de la Generalitat de la Comunitat Valenciana, mitjançant la Presidència, i la Mancomunitat de la Taula del Sénia. [2023/6595]  
Amb data 2 de març de 2023 s'ha subscrit el Protocol general d'actuació entre l'Administració de la Generalitat de Catalunya, mitjançant el Departament de la Presidència; l'Administració de la Generalitat de la Comunitat Valenciana, mitjançant la Presidència, i la Mancomunitat de la Taula del Sénia.  
Atenent raons de publicitat i d'interés social, i d'acord amb el que es disposa en l'apartat seté del protocol esmentat, cal publicar en el Diari Oficial de la Generalitat Valenciana l'esmentat protocol, que figura com a annex a aquesta resolució.  
  
València, 2 de juny de 2023.- La secretària Autonòmica de Cohesió Territorial i Polítiques contra el Despoblament: Elena Cebrián Calvo.  
  
  
  
ANNEX  
Protocol general d'actuació entre l'Administració de la Generalitat de Catalunya, mitjançant el Departament de la Presidència, l'Administració de la Generalitat de la Comunitat Valenciana, mitjançant la Presidència, i la Mancomunitat de la Taula del Sénia  
  
Intervenen  
D'una part, David Rodríguez i González, secretari de Governs Locals i Relacions amb l'Aran, nomenat pel Decret 162/2021, de 8 de juny, el qual actua en nom i en representació de l'Administració de la Generalitat de Catalunya, d'acord amb la Resolució PRE/3588/2022, de 7 de novembre, de delegació de competències de la persona titular del Departament de la Presidència a diferents òrgans del Departament (DOGC 8797, 21.11.2022).  
De l'altra part, Elena Cebrián Calvo, secretària Autonòmica de Cohesió Territorial i Polítiques contra el Despoblament, nomenada pel Decret 13/2022, d'11 de febrer, del Consell, en representació de la Generalitat de la Comunitat Valenciana, d'acord amb la delegació de firma d'aquest protocol conferida pel president de la Generalitat el 28 de febrer de 2023.  
I de l'altra part, el senyor Antonio Ollés Molías, president de la Mancomunitat de la Taula del Sénia, elegit pel Ple de l'Assemblea General el passat 11 de febrer de 2022, i facultat per aquest acte per Acord de l'Assemblea General de la Mancomunitat de 30 de setembre de 2022.  
Totes les parts es reconeixen recíprocament capacitat legal suficient per a actuar i  
  
Exposen  
Primer. D'acord amb el que disposen el Decret 184/2022, de 10 d'octubre, de denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya; i el Decret 289/2022, de 2 de novembre, de reestructuració del Departament de la Presidència, s'assignen a aquest Departament, entre d'altres, les competències en matèria de cooperació amb l'Administració local de Catalunya, que exerceix mitjançant la Secretaria de Governs Locals i Relacions amb l'Aran.  
Segon. D'acord amb el que disposa l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Presidència de la Generalitat, entre d'altres, les competències en matèria d'administració local, i és la Secretaria Autonòmica de Cohesió Territorial i Polítiques contra el Despoblament, d'acord amb el que s'estableix en l'article 13 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en la redacció que introdueix el Decret 8/2022, d'11 de febrer, del Consell, que exerceix les funcions en matèria d'administració local, cohesió territorial i lluita contra el despoblament.  
Tercer. La Mancomunitat de la Taula del Sénia és un ens local, formada per 27 municipis de les comarques del Baix Maestrat, el Matarranya, el Montsià i els Ports, que estan situats en una franja de 15 quilòmetres a la vora del riu Sénia, i que té com a objectiu millorar les condicions de vida dels i de les habitants d'aquest territori i promoure el desenvolupament econòmic i social de tota la zona.  
  
En virtut de tot això, i en el marc de la Llei 40/2015, d'1 d'octubre, de règim jurídic del sector públic, la Llei 26/2010, del 3 d'agost, de règim jurídic i procediment de les administracions públiques de Catalunya, el Decret 52/2005, de 5 d'abril, de creació i regulació del Registre de Convenis de Col·laboració i Cooperació de la Generalitat de Catalunya, així com d'acord amb el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, convenen en la subscripció d'un protocol general d'actuació, d'acord amb les següents  
  
Clàusules  
  
Primera. Objecte del protocol  
Aquest protocol té per objecte establir les línies generals de col·laboració entre les parts per tal d'impulsar conjuntament les actuacions següents per al desenvolupament econòmic i social del territori del Sénia:  
- Promoure el sector turístic i consolidar un model de turisme responsable, sostenible i competitiu al territori del Sénia, especialment pel que fa a les oliveres mil·lenàries.  
- Afavorir l'agricultura i el medi ambient, com a eina de cohesió del territori, protegir les oliveres mil·lenàries i potenciar els camins rurals.  
- Fomentar les polítiques d'ocupació al territori des de les responsabilitats pròpies de cada administració, així com desenvolupar-ne conjuntament.  
- Compartir experiències i desenvolupar línies d'actuació en matèria de cultura, patrimoni artístic i paisatge.  
- Impulsar actuacions per a la millora de les infraestructures i les comunicacions al voltant del riu Sénia, amb respecte al medi ambient i que permetin/permeten la mobilitat territorial i afavoreixin/afavorisquen el turisme.  
- Intercanviar programes i desenvolupar actuacions en l'àmbit de la salut i del transport sanitari i ambulàncies, que permetin/permeten donar resposta a les necessitats de petits nuclis de població.  
- Compartir programes educatius, especialment en l'àmbit de la formació professional.  
- Promoure actuacions per lluitar contra el despoblament, que afecta greument a bona part del territori del Sénia.  
- Dur a terme accions per fer front a les emergències al territori i per a l'assistència dels cossos de bombers.  
Tots aquests objectius podran ser ampliats i concretats a mesura que es vagin/vagen detectant necessitats específiques, mitjançant la subscripció de les successives addendes al protocol o, si és el cas, dels convenis de col·laboració específics que es considerin/consideren adients.  
  
Segona. Finançament  
En el cas que en el desplegament d'aquest protocol es decideixi/decidisca emprendre accions que comportin/comporten obligacions jurídicament exigibles per a les parts i, si és el cas, despesa econòmica, l'Administració de la Generalitat de Catalunya, l'Administració de la Generalitat de la Comunitat Valenciana i la Mancomunitat de la Taula del Sénia establiran les obligacions de les parts i, si escau, les despeses, en els percentatges que acordin/acorden en cadascuna de les iniciatives conjuntes, d'acord amb les disponibilitats pressupostàries de cada administració i que es determinaran amb la signatura d'un conveni de col·laboració, de conformitat amb el que disposen la Llei 40/2015, d'1 d'octubre, i la Llei 26/2010, de 3 d'agost.  
  
Tercera. Seguiment  
3.1. Es podrà constituir una comissió mixta, amb participació paritària de les tres parts per a informar, si és el cas, de les actuacions que hagi/haja realitzat cada part firmant per a la consecució dels objectius que es plantegen en aquest protocol.  
3.2. La Comissió, que es reunirà a proposta de qualsevol part i, almenys, un cop l'any, estarà integrada per les persones següents:  
  
• La persona titular de la Secretaria de Governs Locals i Relacions amb l'Aran del Departament de la Presidència, o l'òrgan que la substitueixi.  
• La persona titular de la Secretaria Autonòmica de Cohesió Territorial i Polítiques contra el Despoblament de la Presidència de la Generalitat de la Comunitat Valenciana, o l'òrgan que la substitueixi.  
• La persona titular de la Presidència de la Mancomunitat de la Taula del Sénia, o l'òrgan que la substitueixi.  
3.3. Llevat que la comissió estableixi/establisca unes normes específiques de funcionament, seran aplicables les normes bàsiques que, al respecte, conté la Llei 40/2015, d'1 d'octubre, de règim jurídic del sector públic. Dels assumptes que, si és el cas, tracte la Comissió Mixta es farà una acta, per tal que totes les entitats o institucions puguin/puguen disposar d'una còpia d'allò que s'hagi/haja tractat.  
3.4. El secretariat de la Comissió Mixta serà exercit per la Mancomunitat de la Taula del Sénia.  
  
Quarta. Durada  
El protocol tindrà una durada de quatre anys des de la data de la darrera signatura, i mentre cap de les parts no el denunciï/denuncie, per escrit, indicant la data en la qual vol donar per finalitzat el protocol, i amb un preavís mínim de tres mesos d'antelació.  
En qualsevol moment abans de la finalització del termini previst a l'apartat anterior, les parts signants en poder acordar unànimement la pròrroga per un període fins a quatre anys addicionals.  
  
Cinquena. Causes d'extinció del protocol  
Són causa de resolució anticipada del protocol:  
a) L'acord unànime de les parts.  
b) Desistiment de qualsevol de les parts, notificada a les altres amb un preavís mínim de tres mesos d'antelació.  
c) Qualsevol causa sobrevinguda que impedeixi/impedisca la consecució dels objectius d'aquest protocol.  
d) Qualsevol altra causa distinta de les anteriors previstes a l'ordenament jurídic i que resulti/resulte d'aplicació al cas.  
  
Sisena. Resolució de controvèrsies  
Les parts es comprometen a intentar resoldre, mitjançant la comissió a què fa referència la clàusula tercera i de mutu acord, les incidències que pugui/puga suscitar aquest protocol pel que fa a la interpretació, el compliment, l'extinció i els efectes.  
  
Setena. Publicitat  
En compliment de la Llei 19/2014, del 29 de desembre, de transparència, accés a la informació pública i bon govern, i de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, el protocol es publicarà en el corresponent Portal de la Transparència. Igualment, s'inscriurà i publicarà en el Registre de Convenis de Col·laboració i Cooperació de la Generalitat de Catalunya, així com es publicarà en el Diari Oficial de la Generalitat de Catalunya i en el Diari Oficial de la Generalitat Valenciana.  
  
I en prova de conformitat, signen aquest document de manera electrònica a Barcelona, a València i a la Sénia, i a un sol efecte, en la data de la darrera de les signatures efectuada.  
Per delegació (Resolució PRE/3588/2022, de 07.11.2022, DOGV 8797, de 21.11.2022). David Rodríguez i González. Signat digitalment el 02.03.2023. Secretari de Governs Locals i Relacions amb l'Aran. Departament de la Presidència.  
Per delegació del president de la Generalitat de 28 de febrer de 2023. Elena Cebrián Calvo. Signat digitalment el 02.03.2023. Secretària Autonòmica de Cohesió Territorial i Polítiques contra el Despoblament de la Generalitat de la Comunitat Valenciana.  
  
Antonio Ollés Molías. Signat digitalment el 02.03.2023. President de la Mancomunitat de la Taula del Sénia.